Payîz dîya amadekarîya zimistanî dest pêkerde. Qezaya Tûşba ya Wanî de cinîyê ke baxçeyê xo de bi kedêka pîle sebzeyî ramitî, nika sebzeyanê xo arê danê û seba werdê organîk û weşî amadekarîya zimistanî zî kenê. Cinîyî tirşî, rîçal, konserveyan virazenê û seba zimistanî sebze û meyweyanê xo kenê wişk.
Soylemeze Pazar û Medîne Pazar derheqê amadekarîyanê xo de qisey kerd.
Soylemeze vat: ''Darê ma yê xewxan zêde yê. Ma xewxan wişk kenê. La karê ci esto. Ma sebze û fêkîyê wişkan roşenê. Sewbîna ma zî sebzeyan ra konserveyan virazenê. Heta hamnanî qîm keno. Ez serê sibayî rew şîna baxçe. Sebzeyê ma organînik ê. Ez hormon û zibil nêxebitnena.''
Soylemeze îfade ke a beşêkê pîlî  yê qezencê xo dana fatureya awe û bale ante ser ke awe û ceyran vay ê. Soylemeze vat: ''Ez 5 mengan baxçe awe dana. Her menge 500 TL fature dana. Awe keyeyî zî cîya dana. Beşêkê pîlî yê qezencê xo dana awe û ceyran. Awe û ceyran zî vera benê vayêr.''
Medîne Pazar vat: ''Ma bi sebze û meyweyanê  baxçeyê xo debarê xo kenê. Ma wisaran bezre  erzenê. 3 mengan ewnîyenê ci. Dima ra arê danê. Ma sebze û meyweyanê xo roşenê. Ma awa firingan û konserve virazenê. Karêko zehmet o la ez ci ra hes kena. Lane, gilgil, firingî û sebzeyê bînan roşena. Wextê tirşî zî lane roşena.  Muşterîyê ma yenê baxçe çi biwazê gênê û şinê.”
